**Amal Ramzi Clooney**, o.s. **Alamuddin** (arab. أمل علم الدين‎; s. 3. helmikuuta 1978 Beirut, Libanon) on libanonilais-brittiläinen asianajaja, joka on erikoistunut kansainväliseen oikeuteen ja ihmisoikeuskysymyksiin. Hän on edustanut muun muassa Julija Tymošenkoa, Julian Assangea ja useita vangittuja toimittajia. Clooney on myös toiminut erilaisissa kansainvälisissä neuvoa-antavissa tehtävissä.

Nuoruus ja opiskelu
-------------------

Amal Alamuddin syntyi vuonna 1978 Beirutissa, missä hänen isänsä oli Beirutin amerikkalaisen yliopiston professorina. Amalin äiti oli toimittaja. Alamuddinit pakenivat maasta sisällissodan takia ja muuttivat vuonna 1980 Lontooseen.

Alamuddin pärjäsi erittäin hyvin koulussa ja sai stipendin Oxfordin yliopistoon, missä hän aloitti opiskelunsa vuonna 1996. Hän kiinnostui opiskeluaikanaan ihmisoikeuskysymyksistä ja valmistui oikeustieteellisestä vuonna 2000. Maisteriopintonsa hän teki New Yorkin yliopiston oikeustieteellisessä. Hän harjoitteli opintojen ohella muun muassa Yhdysvaltain vetoomustuomioistuimissa ja Kansainvälisessä tuomioistuimessa. Alamuddin valmistui vuonna 2002, jolloin hänet hyväksyttiin myös harjoittamaan asianajajan ammattia New Yorkin osavaltiossa.

Ura
---

Valmistuttuaan Alamuddin sai paikan lakitoimisto Sullivan & Cromwellilta. Hän työskenteli puolustusasianajajana ja puolusti muun muassa Enronia ja Arthur Andersenia. Alamuddin alkoi keskittyä kansainväliseen oikeuteen, kun hänet valittiin vuonna 2005 Yhdistyneiden kansakuntien erityistuomioistuimeen, jonka tarkoituksena oli syyttää Libanonin pääministerin Rafik al-Haririn murhasta syytettyjä.

Alamuddin aloitti vuonna 2010 lontoolaisessa Doughty Street Chambers -lakitoimistossa, joka on tunnettu työstään kansalaisvapauksien puolesta. Hän on puolustanut kansainvälisessä oikeudessa muun muassa Ukrainan entistä pääministeriä Julija Tymošenkoa, Muammar Gaddafin tiedustelupäällikköä Abdullah Sanussia ja WikiLeaksin perustajaa Julian Assangea.

Alamuddin on toiminut monissa kansainvälisissä neuvoa-antavissa tehtävissä. Hän työskenteli Kofi Annanin rinnalla vuoden 2013 tutkimuksessa, jossa tutkittiin miehittämättömien ilma-alusten käyttöä Syyrian sisällissodassa. Hän ilmoitti vuoden 2015 alussa edustavansa Armeniaa Euroopan ihmisoikeustuomioistuimessa Turkin harjoittamaa armenialaisten kansanmurhan kieltopolitiikkaa vastaan.

Amal Clooney toimi vuonna 2015 asianajajaryhmässä, joka pyrki vapauttamaan kaksi Egyptissä vangittua Al Jazeeran toimittajaa. Seuraavana vuonna hän edusti ISISin vangitsemaa ja kiduttamaa Nadia Muradia. Hän on vaatinut Muradin kanssa kansainvälistä oikeutta jesideille. Clooney ilmoitti maaliskuussa 2018 edustavansa Myanmarissa vangittuja Reutersin toimittajia Wa Lonea ja Kyaw Soe Oota, jotka Reutersin mukaan vangittiin, koska he tekivät uutisia rohingojen massamurhasta. Britannian ulkoministeriö nimitti huhtikuussa 2019 Clooneyn lehdistönvapauden erityislähettilääksi.

Yksityiselämä
-------------

George ja Amal Clooney Cannesin elokuvajuhlilla 2016.
Amal Alamuddin meni syyskuussa 2014 naimisiin maailmankuulun näyttelijän George Clooneyn kanssa. Pari sai ensimmäiset lapsensa vuonna 2017, kun Amal synnytti kaksoset.

Lähteet
-------

1. 1 2 3 4 5 6  Amal Alamuddin Clooney Biography *Biography.com*.  5.5.2015. A&E Television Networks. Viitattu 5.4.2019. (englanniksi)
2. 1 2  Amal Clooney to represent detained Myanmar reporters *BBC World*.  30.3.2018. BBC. Viitattu 5.4.2019. (englanniksi)
3. ↑  Amal Clooney demands justice for Yazidis *BBC World*.  22.9.2017. BBC. Viitattu 5.4.2019. (englanniksi)
4. ↑  Amal Clooney appointed Foreign Office special envoy *BBC World*.  5.4.2019. BBC. Viitattu 5.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Amal Clooney** Wikimedia Commonsissa

* Clooney Doughty Street Chambersin sivuilla (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Italia
* Israel
* Yhdysvallat
* Tšekki
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |